Video: Juffrou se Amapiano-dans laat wêreld gonsMrs. Bullock dans ten aanskoue van opgewonde leerders. (Foto: Skermgreep) ŉ Jong, blondekop-onderwyseres van die Jakarandastad het die ganse wêreld se tonge aan die klap oor haar ritmiese Amapiano-danspassies wat sy in ŉ TikTok-video saam met een van haar leerders uitvoer. Die video, wat soos ŉ veldbrand op sosiale media versprei, is deur ene Mihle op TikTok gedeel met die byskrif: “Beste onderwyseres in die wêreld.” Suid-Afrikaners is veral in rep en roer oor die onderwyseres, wat net as “Mrs. Bullock” bekend is, se danspassies op die maat van Robot Boii se Amapiano-treffer, “Salary salary”. Bullock is glo ŉ onderwyseres by die Pretoria High School for Girls en in die video voer sy die sogenaamde Salary Salary-uitdaging saam met ŉ leerder uit. Die leerders is duidelik só verbaas deur Bullock se danspassies dat hulle om haar saamdrom en die dansery afneem. Daar is reeds sowat 11 300 kommentare op die video gelewer. Dit is egter nie net Suid-Afrikaners wat gaande is oor dié onderwyseres se ritme nie: Dié video is reeds sowat 24 000 keer deur TikTok-gebruikers wêreldwyd gedeel en sowat 6,8 miljoen keer gekyk. “Ek sou vandag ŉ ruimtevaarder gewees het as sy my onderwyseres was,” het een TikTok-gebruiker geskerts. “ŉ Voorbeeld van hoe ons op grondvlak verenig is,” het nog ŉ TikTok-gebruiker geskryf. “Daardie kinders kan seker nie wag om skool toe te gaan nie,” het nog ŉ sosialemediagebruiker gesê. Kyk hier na die video: best teacher in the world????????????#fyp ♬ Salary Salary – Robot Boii & Mellow & Sleazy & Soul Revolver